Boédromia

Boédromia () bol staroveký aténsky sviatok.

Boédromia bol starogrécky sviatok na počesť boha Apolóna Boédromia, ktorý sa oslavoval v Aténach 7. boédromióna, t. j. v treťom mesiaci atického kalendára (v septembri). Apolón bol s epitetónom Boédromios označovaný aj na iných miestach gréckeho sveta, ale oslavovaný bol len v Aténach (jeho sochu videl napr. Pausanias v Boiótii: „V blízkosti sa týči socha Apolóna s prímenom  Boédromios – Náhliaci sa na pomoc“ ).  

Počas osláv tohto sviatku sa zrejme kládol dôraz na jeho vojenský charakter, ktorý bol spojený s pomocou prinesenou v boji. Jedinými známymi obradmi, ktoré sa počas neho konali, sú procesia a obety (procesiu spomína aténsky štátnik Demostenes, ktorý sa s pohŕdaním vyjadril o rečníkoch [politikoch] vystupujúcich počas sviatku.Démosthenes, Olynthiakoi, 3, 31. ). Podľa Plutarcha sa Boédromia začala v Aténach oslavovať po bitke Thésea s Amazonkami, odohranej v mesiaci boédromión.Plutarchos, Bioi paralléloi, Théseus, 27.  Podľa inej tradície praotec Iónov Ión pomáhal Erechteovi v boji proti tráckemu kráľovi Eumolpovi, čo sa pripomenulo na jej oslavách. 

 Referencie a bibliografia 


Kategória:Starogrécke sviatky